b'\n_START_ARTICLE_\nVilhelmo kanalas\n_START_PARAGRAPH_\nKaraliaus Vilhelmo kanalas (arba Klaip\xc4\x97dos kanalas)\xc2\xa0\xe2\x80\x93 1863\xe2\x80\x931873\xc2\xa0m. tiesiogiai sujung\xc4\x99s Klaip\xc4\x97dos uost\xc4\x85 ir Minij\xc4\x85 (o per j\xc4\x85 ir su Nemunu), \xc5\xa1itaip aplenkiant Kur\xc5\xa1i\xc5\xb3 marias. Ilgis siekia 25\xe2\x80\x9327\xc2\xa0km, plotis 28\xe2\x80\x9330\xc2\xa0m, vidutinis gylis 1,7 metro. Po Antrojo pasaulinio karo kanalas buvo pervadintas Klaip\xc4\x97dos kanalu._NEWLINE_Kanalo prad\xc5\xbeia yra ties Lankupiais, kur jis atsi\xc5\xa1akoja i\xc5\xa1 Minijos. Tada eina \xc4\xaf \xc5\xa1iaur\xc4\x97s vakarus, pro Drevern\xc4\x85, galiausiai pasiekia Klaip\xc4\x97d\xc4\x85, kur susijungia su Malk\xc5\xb3 \xc4\xaflanka ties Konteineri\xc5\xb3 terminalu ir \xe2\x80\x9eVakar\xc5\xb3 laiv\xc5\xb3 gamykla\xe2\x80\x9c. Pripa\xc5\xbeintas hidrogeologinis draustiniu.\n_START_SECTION_\nIstorija\n_START_PARAGRAPH_\nTiesti buvo planuojama dar XVIII a. viduryje, ta\xc4\x8diau d\xc4\x97l finansini\xc5\xb3 sunkum\xc5\xb3 projektas atid\xc4\x97tas. Tuo metu Nemunu \xc4\xaf Klaip\xc4\x97d\xc4\x85 buvo plukdoma vis daugiau medienos, o v\xc4\x97juotoje Vent\xc4\x97s rago akvatorijoje neretai sieliai b\xc5\xabdavo i\xc5\xa1bla\xc5\xa1komi ir d\xc4\x97l to medienos pirkliai patirdavo nema\xc5\xbe\xc5\xb3 nuostoli\xc5\xb3. Siekiant apeiti Kur\xc5\xa1mares ir nuspr\xc4\x99sta Minij\xc4\x85 ties Lankupiais sujungti su Klaip\xc4\x97dos uostu._NEWLINE_Nuo Minijos \xc5\xbeio\xc4\x8di\xc5\xb3 iki Drevernos prad\xc4\x97ta kasti 1863\xc2\xa0m. vasar\xc4\x85, darbai truko apie 10 met\xc5\xb3. Kanalo statybai vadovavo vokie\xc4\x8di\xc5\xb3 in\xc5\xbeinieriai Degneris ir Mohras. Kanalo 8 kilometr\xc5\xb3 ruo\xc5\xbeas buvo i\xc5\xa1kastas ir paruo\xc5\xa1tas naudoti 1865\xc2\xa0m. spalio 16 d. Vandens lygio skirtumams pa\xc5\xa1alinti kanalo prad\xc5\xbeioje taip pat pastatytas ir \xc4\xafrengtas Lankupi\xc5\xb3 \xc5\xa1liuzas (Lietuvos technikos paminklas). 1865\xc2\xa0m. lapkri\xc4\x8dio 27 d. kanalas buvo oficialiai pavadintas Karaliaus Vilhelmo kanalu\xc2\xa0\xe2\x80\x93 tuo metu Pr\xc5\xabsij\xc4\x85 vald\xc5\xbeiusio karaliaus Frydricho Vilhelmo I garbei. Kanalo kasimo darbai buvo t\xc4\x99siami toliau. Paskutin\xc4\x99 atkarp\xc4\x85 nuo Drevernos iki Smelt\xc4\x97s ir toliau kas\xc4\x97 vietos gyventojai. Po Pranc\xc5\xabzijos ir Pr\xc5\xabsijos karo (1870\xe2\x80\x931871), Pranc\xc5\xabzijai pralaim\xc4\x97jus, paspartinti kanalo kasimo darbams nuo 1870\xc2\xa0m. paskutiniojo met\xc5\xb3 ketvir\xc4\x8dio buvo atsi\xc5\xb3sta apie 690 pranc\xc5\xabz\xc5\xb3 karo belaisvi\xc5\xb3. Jie prad\xc4\x97jo kasti kanal\xc4\x85 nuo Smelt\xc4\x97s iki Stari\xc5\xa1k\xc4\x97s (vok. Starrischken) kaimo, o kita grup\xc4\x97 vietos gyventoj\xc5\xb3 jau penket\xc4\x85 met\xc5\xb3 kanal\xc4\x85 kas\xc4\x97 nuo Drevernos Smelt\xc4\x97s link. Pranc\xc5\xabz\xc5\xb3 belaisviai kanal\xc4\x85 kas\xc4\x97 apie trejus metus._NEWLINE_1902\xe2\x80\x931904 m. kanalo krantai sujungti de\xc5\xa1im\xc4\x8dia lengv\xc5\xb3 metalini\xc5\xb3 tilt\xc5\xb3.'